Тромсё урынында ултыраҡтар һуңғы боҙланыу дәүеренән һәм тимер быуат ваҡытынан алып йәшәгән. Тромсёла  беренсе сиркәү  1252 йылда төҙөлә. Ул урта быуат йылъяҙмаларында хәҙерге Норвегияның төньяҡ-көнсығыш ерҙәрен биләгән поморҙарҙан һаҡланыу өсөн ҡәлгә кеүек телгә алына. Ҡала статусын Тромсё  1794 йылда ала. XIX быуатта ҡаланың әһәмиәте епископ  кафедраһын  булдырыу (1834), педагогия колледжын асыу (1848) һәм караптар ремонтлау верфен  (1872) ойоштороу менән арта. Икенсе донъя һуғышы ваҡытында ҡалала ваҡытлыса Норвегия хөкүмәте урынлаша. Ҡаланан алыҫ түгел урында немец Тирпиц линкоры батырылып, 1000-гә яҡын немец морягы һәләк булһа ла, Тромсё  һуғыш ваҡытында зыян күрмәй.  1964 йылда —аэропорт, 1972 йылда  университет асыла.